Meci de mare tradiție în SuperLiga, Dinamo – UTA își desfășoară un nou episod vineri, 8 martie, de la ora 20:00. Pe stadionul Arcul de Triumf, din București, cele două formații alb-roșii nu iau în calcul alt rezultat decât victoria. Cele trei puncte pot reprezenta o gură importantă de oxigen pentru "câinii roșii", iar arădenilor le-ar putea aduce calificarea în play-off.
Dinamo se află tot mai aproape de ieșirea din insolvență, după ce acționarii au mai achitat o parte din datoriile clubului. Rezolvarea situației sportive a clubului depinde, însă, doar de croatul Zeljko Kopic și de jucătorii săi. Nemulțumit după egalul 0-0 cu Poli Iași, antrenorul lui Dinamo nu vrea să mai rateze victoria în meciul cu UTA.
Dinamo se va putea baza pe tot lotul, cu excepția lui Dennis Politic, cel care nu va fi forțaț de Kopic. Cu trei puncte câștigate vineri, Dinamo ar intra în play-out cu 15 puncte și ar spera ca FC Voluntari, U Craiova 1948 și Poli Iași să se împiedice în această etapă, pentru a scurta distanța față de primul loc care garantează salvarea directă.
În cazul arădenilor, aceștia nu iau în calcul decât victoria în meciul cu Dinamo, pentru a avea șanse la play-off în mod realist. Echipa lui Mircea Rednic va fi susținută de 300 de suporteri pe "Arcul de Triumf", mulți dintre ei membri ai Peluzei Sud Steaua, galerie înfrățită cu cea a UTA-ei.
Pe lângă trei puncte obținute contra lui Dinamo, jucătorii lui Rednic au nevoie și ca alte condiții să fie îndeplinite. Este necesar ca U Cluj și Farul să se împiedice. UTA poate termina pe 6 și dacă U Cluj câștigă, iar Farul face egal. Pentru ca acest lucru să fie posibil, trebuie ca arădenii să o bată pe Dinamo la o diferență de 5 goluri! Totodată, ar trebui și ca Sepsi și FC Hermannstadt să se încurce.
UTA are și posibilitatea de a se califica în play-off cu un egal la București, dar ar fi nevoie ca U Cluj, Sepsi și Hermannstadt să piardă meciurile pe care le dispută de la aceeași oră. Arbitrul partidei Dinamo – UTA va fi Szabolcs Kovacs, asistat de Ciprian Danșa și Alexandru Vodă. În camera VAR se va afla Florin Andrei.
Meciul Dinamo – UTA, din etapa 30 a SuperLigii, va fi transmis în direct pe principalele canale ale difuzorilor competiției interne. Partida se poate urmări, începând cu ora 20:00, pe Digisport 1, Prima Sport 1 și Orange Sport 1. Puteți viziona meciul și pe FANATIK.ro, în format LIVE VIDEO.
Tot vineri și tot de la 20:00, se dispută și celelalte meciuri decisive pentru accederea în play-off. Este vorba despre partidele CFR Cluj – Hermannstadt, FC Botoșani – Farul, FC Voluntari – U Cluj și Petrolul – Sepsi Sf. Gheorghe.
După cele cinci meciuri de vineri, se vor disputa trei derby-uri sâmbătă, duminică și luni. Se anunță atmosferă incendiară pe Arena Națională și pe stadionul Ion Oblemenco, iar la Galați va avea loc derby-ul Moldovei.
Rapid – FCSB se joacă sâmbătă, de la 20:00, cu casa închisă. Proaspăt preluată pentru a zecea oară de Nicolo Napoli, U Craiova 1948 o înfruntă pe Universitatea Craiova duminică, de la 20:45.
Luni, 11 martie, se joacă ultima partidă a sezonului regulat al Superligii. Dorinel Munteanu și Oțelul Galați dau piept cu Leo Grozavu și elevii săi, de la Poli Iași.
După 29 de etape și cu doar un meci înainte de finalul sezonului regulat, clasamentul din SuperLiga arată astfel:
Deși este penultima în clasament, Dinamo este favorita bookmakerilor în meciul cu UTA. Cota pe victoria gazdelor este 2,57. Egalul este cotat cu 3,15, iar un succes al oaspeților are cota 2,90.
Atât gazdele, cât și oaspeții, au motive să caute victoria, astfel că un meci cu goluri multe nu este de scos din calculele pariorilor. Cota pentru "ambele marchează" este 1,88, iar varianta opusă are cota 1,85.
În partida tur, Dinamo a pierdut cu 2-1 la Oradea, contra echipei lui Mircea Rednic. Pe atunci, "câinii" erau antrenați de Ovidiu Burca, iar Rednic recunoștea la finalul meciului că victoria trupei sale a fost nemeritată.
Dinamo nu a mai câștigat cu UTA din 2021, când o învingea cu 1-0 în deplasare, prin golul lui Sorescu. Pe teren propriu, "câinii" au înregistrat ultima victorie cu UTA în 2007.